পূর্ব পাকিস্তান পর্বে চলচ্চিত্র সংসদ আন্দোলনের ক্ষেত্রে নানাবিধ অর্জনের পাশাপাশি কিছু অতৃপ্তির প্রসঙ্গও আছে। প্রথমেই চলচ্চিত্র প্রদর্শনীর ক্ষেত্রে সরকারের নানারকম বাধা-নিষেধের কথা বলা যায়। যার জন্য সংসদ সদস্যরা পৃথিবীর বহু বিখ্যাত চলচ্চিত্র দেখতে পারেননি। ১৯৭০ সালে প্রকাশিত ধ্রুপদীর দ্বিতীয় সংকলনের সম্পাদকীয়তে সরকারি বাধা প্রসঙ্গে লেখা হয়েছে, ‘সংসদ আন্দোলনের সাত বৎসর অতিক্রান্ত হওয়া সত্ত্বেও সংসদ সরকারের সহায়তা প্রাপ্তিতে ব্যর্থ হয়েছে, এটা নিঃসন্দেহে দুঃখজনক… উপরন্তু সরকারের শাণিত অস্ত্র সেন্সর বোর্ডের আমলাসুলভ অযৌক্তিক দৌরাত্ম্যের শিকারে পরিণত হয়েছে সংসদ। সেন্সরের বাধার ফলে অনেক বিশ্ববিশ্রুত ছবি সংসদ তার সদস্যদের প্রদর্শনে অকৃতকার্য হয়েছে।’১৫ ‘ঢাকা ফিল্ম ইনস্টিটিউট’ও সেন্ট্রাল বোর্ড অব ফিল্ম সেন্সরসের বাধার কারণে শিক্ষার্থীদের শিল্পগুণসম্পন্ন ও সমাজবাস্তবতাধর্মী চলচ্চিত্র দেখাতে পারেনি। এ প্রসঙ্গে আলমগীর কবির উষ্মা প্রকাশ করে লেখেন – ‘International films are not only rare but foreign office interference at the instigation of the Central Board of Film Censors is gradually drying up the only source — the diplomatic missions. Why the students and specialists of film art must subject them to the anachronistic censorship rules even when they want to study film in private, non-commercial viewings remains a big puzzle.’১৬